## Pravilnik o izmjenama i dopunama Pravilnika o postupku homologacije motornih vozila s obzirom na zaštitu pješaka i drugih nezaštićenih sudionika u cestovnom prometu TPV 158 (izdanje 01)

### NN 33/2012 (16.3.2012.), Pravilnik o izmjenama i dopunama Pravilnika o postupku homologacije motornih vozila s obzirom na zaštitu pješaka i drugih nezaštićenih sudionika u cestovnom prometu TPV 158 (izdanje 01)

DRŽAVNI ZAVOD ZA MJERITELJSTVO

811

Na temelju članka 275. stavka 3. Zakona o sigurnosti prometa na cestama (»Narodne novine« broj 67/08, 48/10 i 74/11), ravnatelj Državnog zavoda za mjeriteljstvo donosi

PRAVILNIK

O IZMJENAMA I DOPUNAMA PRAVILNIKA O POSTUPKU HOMOLOGACIJE MOTORNIH VOZILA S OBZIROM NA ZAŠTITU PJEŠAKA I DRUGIH NEZAŠTIĆENIH SUDIONIKA U CESTOVNOM PROMETU TPV 158 (IZDANJE 01)

Članak 1.

Ovaj Pravilnik sadrži odredbe koje su u skladu sa sljedećim aktom Europske unije:

Uredba Komisije (EU) br. 459/2011 od 12. svibnja 2011. o izmjenama Uredbe Komisije (EZ) br. 631/2009 kojom se utvrđuju pravila za primjenu Priloga I. Uredbe (EZ) 78/2009 Europskog parlamenta i Vijeća o homologaciji motornih vozila s obzirom na zaštitu pješaka i ostalih nezaštićenih sudionika u cestovnom prometu (tekst od značaja za EGP) (SL L 124, 13. 5. 2011.).

Članak 2.

U Pravilniku o postupku homologacije motornih vozila s obzirom na zaštitu pješaka i drugih nezaštićenih sudionika u cestovnom prometu TPV 158 (izdanje 01) (»Narodne novine« br. 1/11) u Prilogu I. B Dijelu II. Poglavlju II. točka 3.2 mijenja se i glasi:

'3.2. Ovo se ispitivanje primjenjuje na vozila s donjom visinom branika manjoj od 425 mm.

Za vozila s donjom visinom branika jednakoj ili većoj od 425 mm, a manjoj od 500 mm proizvođač se može odlučiti za ovo ispitivanje ili ispitivanje iz Poglavlja III.

Za vozila s donjom visinom branika jednakoj ili većoj od 500 mm primjenjuje se ispitivanje iz Poglavlja III.'.

Točka 3.3 mijenja se i glasi:

'3.3. Provode se najmanje tri ispitivanja sudara modela donjeg dijela noge s branikom, po jedno na svakom mjestu, koje se nalazi na svakoj trećini branika, za koje se smatra da će vjerojatno najčešće prouzročiti ozljedu. Ukoliko se mijenja konstrukcija na ispitivanom području, ispitivanja se moraju provesti na različitim vrstama konstrukcije. Odabrane ispitne točke trebaju biti najmanje 132 mm udaljene jedna od druge i nalaziti se najmanje 66 mm unutar određenih vrhova kuta branika. Te se najmanje udaljenosti određuju savitljivom mjernom trakom koja je u zategnutom položaju uzduž vanjske površine vozila. Mjesta, na kojima su provedena laboratorijska ispitivanja, moraju biti navedena u ispitnom izvještaju.

U slučaju ispitivanja vozila u skladu s točkom 2.1 (a) ili (b) Priloga I.A, proizvođač može podnijeti zahtjev za odstupanje koje se odnosi na izuzimanje područja širine do 132 mm na mjestu gdje je postavljena uklonjiva vučna kuka.'.

Točka 4.6 mijenja se i glasi:

'4.6. Donji kraj udarnog tijela je u trenutku prvog dodira s branikom treba biti 25 mm iznad referentne ravnine tla (vidi sliku 2.), s dopuštenim odstupanjem od ± 10 mm.

U slučaju ispitivanja vozila u skladu s točkom 2.1 (a) Priloga I. A, donji kraj udarnog tijela u trenutku prvog dodira s branikom može se također nalaziti i na razini referentne ravnine tla, s dopuštenim odstupanjem od ± 10 mm.

Kod namještanja visine pogonskog sustava, u obzir se mora uzeti utjecaj sile teže za vrijeme slobodnog leta udarnog tijela.

U trenutku prvog dodira, a u svrhu ispravnog rada koljeničnog zgloba, udarno tijelo mora imati predviđenu usmjerenost oko svoje vertikalne osi, s dopuštenim odstupanjem od ± 5º (vidi sliku 1.).'.

Članak 3.

U Poglavlju V. točka 3.2 mijenja se i glasi:

'3.2. Ispitivanja se provode sudarom modela glave s gornjom površinom prednjeg poklopca. Provodi se najmanje osamnaest ispitivanja sudara modela glave, šest na srednjoj trećini i po šest na obje vanjske trećine gornje površine prednjeg poklopca, na mjestima za koje se smatra da će vjerojatno najčešće prouzročiti ozljedu. Ukoliko se konstrukcija na ispitivanom području mijenja, ispitivanja treba provesti na različitim vrstama konstrukcije.

Od najmanje osamnaest provedenih ispitivanja, barem dvanaest se provodi s modelom glave na 'području HPC1000' i barem šest na 'području HPC 2000', kako je određeno u točki 3.2.1.

Ispitne točke određuju se tako da se isključi mogućnost da udarno tijelo samo okrzne gornju površinu prednjeg poklopca, a zatim jače udari vjetrobransko staklo ili stup A.

Odabrane ispitne točke za ispitivanje sudara modelom glave djeteta/manje odrasle osobe trebaju biti najmanje 165 mm udaljene jedna od druge, najmanje 82,5 mm unutar određenih bočnih referentnih crta i barem 82,5 mm ispred stražnje referentne crte prednjeg poklopca.

Svaka odabrana ispitna točka za ispitivanje sudara modelom glave djeteta/manje odrasle osobe treba se također nalaziti najmanje 165 mm iza referentne crte prednjeg ruba prednjeg poklopca, ili iza razvijene duljine od 1.000 mm, ovisno što je više prema straga od odabrane ispitne točke, osim ukoliko niti jedna točka u ispitivanom području koja se nalazi 165 mm poprečno od referentne crte prednjeg poklopca ne bi u slučaju ispitivanja sudara modela gornjeg dijela noge s prednjim rubom prednjeg poklopca zahtijevala kinetičku energiju udara veću od 200 J.

Te se najmanje udaljenosti određuju pomoću savitljive mjerne trake koja je u zategnutom položaju uzduž vanjske površine vozila. U slučaju da je već određen broj ispitnih mjesta s obzirom na mogućnost ozlijede, a preostalo ispitivano područje je premalo da se, zadržavajući najmanji razmak između mjesta ispitivanja, odredi još jedno ispitno mjesto, može se provesti manje od osamnaest ispitivanja. Mjesta, na kojima su provedena laboratorijska ispitivanja, moraju se navesti u ispitnom izvještaju.

Tehničke službe koje provode ispitivanja moraju provesti toliko ispitivanja koliko je potrebno da se dokaže sukladnost vozila u odnosu na granične vrijednosti za kriterij za zaštitu glave (HPC) od 1.000 za 'područje HPC1000' i od 2.000 za 'područje HPC2000', posebice u točkama koje se nalaze blizu granica obaju područja.'.

Točka 3.2.3 mijenja se i glasi:

'3.2.3. Površine ‘područja HPC1000’ i ‘područja HPC2000’ mogu se sastojati od nekoliko dijelova, pri čemu broj tih dijelova nije ograničen. Područje udara određeno je prvom točkom dodira modela glave s gornjom površinom prednjeg poklopca.

Članak 4.

U Poglavlju VI. točka 3.2 mijenja se i glasi:

'3.2. Ispitivanja se provode sudarom modela glave odrasle osobe s vjetrobranskim staklom. Provodi se najmanje pet ispitivanja sudara s modelom glave na mjestima za koja se smatra da će vjerojatno najčešće prouzročiti ozljedu.

Odabrane ispitne točke za ispitivanje sudara modela glave odrasle osobe s vjetrobranskim staklom moraju biti udaljene najmanje 165 mm jedna od druge, najmanje su 82,5 mm unutar rubova vjetrobranskog stakla, uključujući prozirni i neprozirni dio stakla bez obzira na područja vidne površine, najmanje su 82,5 mm ispred stražnje referentne crte vjetrobranskog stakla ili ispred razvijene duljine od 2.100 mm, ovisno što je više prema straga od odabrane ispitne točke, i mora se osigurati da model glave ne dodirne bilo koji dio vanjske površine konstrukcije nadogradnje (npr. stražnji rub prednjeg poklopca, nosač brisača) prije prvog dodira s vjetrobranskim staklom (vidi sliku 8.).

Te se najmanje udaljenosti određuju pomoću savitljive mjerne trake koja je u zategnutom položaju uzduž vanjske površine vozila. U slučaju da je već određen broj ispitnih mjesta, a preostalo ispitivano područje je premalo da se, zadržavajući najmanji razmak između mjesta ispitivanja, odredi još jedno ispitno mjesto, može se provesti manje od pet ispitivanja. Mjesta na kojima su provedena laboratorijska ispitivanja moraju se navesti u ispitnom izvještaju.',

Članak 5.

U Poglavlju VII. tekst točke 3.3.2 mijenja se i glasi:

'3.3.2. Određivanje područja udara HPC1000 i HPC1700. Proizvođač mora odrediti područja udara gornje površine prednjega poklopca na kojima kriterij zaštite glave (HPC) ne smije prelaziti 1.000 (područje HPC1000) odnosno 1.700 (područje HPC1700), u skladu sa zahtjevima iz točke 3.5 Priloga I. A. Područje udara određeno je prvom točkom dodira modela glave s gornjom površinom prednjeg poklopca.

Članak 6.

U Dijelu V. tekst točke 3.7 mijenja se i glasi:

'3.7. Prva vlastita frekvencija udarnog tijela treba biti veća od 5.000 Hz i preporučljivo je upotrijebiti mjerila ubrzanja s prigušenjem s omjerom prigušenja približno 0,7.'.

Tekst točke 4.7 mijenja se i glasi:

'4.7. Prva vlastita frekvencija udarnog tijela treba biti veća od 5.000 Hz i preporučljivo je upotrijebiti mjerila ubrzanja s prigušenjem s omjerom prigušenja približno 0,7.'.

Članak 7.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/10-02/24

Urbroj: 558-04-02-02/1-12-15

Zagreb, 8. ožujka 2012.

Ravnatelj
Ismar Avdagić, dipl. iur., v. r.

Pravilnik, NN 33/2012-811